Gerhard Hamilton Brand (8 Oktober 1906 – 4 Februarie 1996) was 'n Springbok rugbyspeler wat Suid-Afrika 16 keer tussen 1928 en 1938 in toetse verteenwoordig het. Brand is beskryf as 'n "manjifieke verdedigende speler" met 'n "wonderlike duikslag" en die beste skopper van sy generasie, en word vandag onthou vir die langste skepskop ooit. Hy was een van die roemrykste Springbokke in die era voor die Tweede Wêreldoorlog. Hy is gebore in Seepunt, Kaapstad waar hy ook groot geword en skool gegaan het te Sea Point Boy's High School. Hy het vir Hamiltons rugbyklub in Seepunt op skrumskakel gespeel. Brand is as 'n introvert deur sy vriend Danie Craven beskryf. Hy het die eerste keer vir Westelike Provinsie uitgedraf in 1927, die span wat daardie jaar die Curriebeker gewen het. In 1928 maak Brand sy debuut vir die Springbokspan as vleuel teen Nieu-Seeland, en speel in twee toetse daardie jaar. Brand is ook gekies vir Bennie Osler se Springbok toerspan na die Verenigde Koninkryke en Ierland in 1931-32. Hy speel in 18 van die 26 toerwedstryde en teken 72 punte op die toer aan.